Jabuli 142
1Akok bot Rwot pi kony,
kun abako doga bene bote.
2Akelo lok me kokona ducu i nyime,
dok atitte bene kit can ducu ma atye ka noŋone.
3Ka cwinya doŋ ool woko,
in iŋeyo gin ma myero atim.
Lukworra guciko o wic woko pira
i yo ma awoto ki tye kare ducu-ni.
4Aloko waŋa tuŋ acuc aneno,
ci anoŋo ni pe tye dano mo ma myero okonya:
kalarre mo mudoŋ pira bene pe,
pe tye ŋat mo ma paro pira.
5Ai Rwot, akok boti pi kony;
Rwot, in aye kalarrena,
in aye dul ma gipokka i lobo pa jo makwo.
6Winy kokona do,
pien piny doŋ obwoya woko!
Lara ki i ciŋ jo ma gitye ka liba,
pien gitek giloya woko.
7Kwanya ikela woko ki i mabuc,
wek ami pwoc boti.
Jo ma kitgi atir gibiruma dyere,
pien ibitiyo kweda i yo maber mada.